Ajay Gupta glo vir ander saak as Estina gesoekAjay en Atul Gupta (Foto: ANA) Die voortvlugtige Ajay Gupta word ook gesoek vir ŉ korrupsiesaak wat nie verband hou met die omstrede Estina-suiwelplaasprojek in Vrede in die Vrystaat nie. Dít is volgens lt.genl. Yolisa Mtakata, waarnemende hoof van die Valke. “Daar is verskeie gevoelens en sienswyses verbonde aan die ondersoek. Ons respekteer die verskillende sienings en opinies, maar ons as die Valke – wat besig is met die ondersoek – is die enigstes wat met outoriteit oor die ondersoek kan praat,” het Matakata tydens ŉ perskonferensie gesê. Matakata het gesê sy wil die nasie die versekering gee dat hulle as die Valke nie beïnvloed word nie. Nie polities of andersins nie. “Al ons ondersoeke word bekwaam, eerlik, onafhanklik en sonder enige invloed van buite gedoen. Ons sal aanhou om komplekse sake sonder vrees of bevoordeling te ondersoek.” Volgens haar is die lasbrief vir Ajay se inhegtenisname steeds van krag. “In dié stadium is die ondersoekspan besig om te skakel met sy prokureurs wat vir ons geskryf het, en ons het daarvolgens reageer.” Matakata se opmerkings kom in teenstelling met dié wat Fikile Mbalula, minister van polisie, verlede week gemaak het – dat Gupta gesoek word in verband met die saak aangaande die Vrede-suiwelplaas. Matakata het gesê agt verdagtes is op 14 Februarie in verband met dié saak in hegtenis geneem en dat vyf nog voortvlugtig is. Sy het nie dié vyf se name genoem nie.